**Vyhlásenie o rozporoch**

Návrh zákona bol predmetom medzirezortného pripomienkového konania prostredníctvom portálu Slov-Lex: LP/2019/391. Vyhodnotenie medzirezortného pripomienkového konania je v samostatnej prílohe.

K zásadným pripomienkam sa rozpory nepodarilo odstrániť s Ministerstvom financií Slovenskej republiky, s Národnou asociáciou STK (ďalej len „NA STK“) a spoločnosťou S - EKA, spol. s r.o. (ďalej len „S-EKA“) a to napríklad v nasledujúcich oblastiach:

1. Ministerstvo financií Slovenskej republiky
* Zabezpečenie výdavkov štátneho rozpočtu na strane Slovenskej obchodnej inšpekcie v pôsobnosti Ministerstva hospodárstva Slovenskej republiky nie je vykryté dostatočnými príjmami.
1. NA STK
* Umožnenie udelenia osvedčenia technika technickej kontroly bez príslušného vodičského oprávnenia.
* Umožnenie udelenia osvedčenia technika technickej kontroly pre viacero staníc technickej kontroly.
* Upustenie skúšky po doškoľovacom kurze technikov.
* Zrušenie niektorých pokút resp. zníženie niektorých pokút pre technikov.
* Namiesto pokutovania technikov zaviesť systém trestných bodov.
* Zrušiť povinnosť pre oprávnenú osobu technickej kontroly, aby sa v stanici technickej kontroly nemohlo nachádzať také vybavenie, zariadenie alebo prostriedok, ktoré by mohlo umožniť neoprávnené ovplyvnenie meraných údajov, hodnôt alebo výsledku technickej kontroly.
* Zrušiť povinnosť pre oprávnenú osobu emisnej kontroly, aby sa v pracovisku emisnej kontroly nemohlo nachádzať také vybavenie, zariadenie alebo prostriedok, ktoré by mohlo umožniť neoprávnené ovplyvnenie meraných údajov, hodnôt alebo výsledku emisnej kontroly.
* Zrušiť povinnosť pre oprávnenú osobu kontroly originality, aby sa v pracovisku kontroly originality nemohlo nachádzať také vybavenie, zariadenie alebo prostriedok, ktoré by mohlo umožniť neoprávnené ovplyvnenie meraných údajov, hodnôt alebo výsledku kontroly originality.
* Pri opakovanej technickej kontrole a opakovanej emisnej kontrole nehodnotiť tú istú vážnu chybu ako nebezpečnú chybu.
* Povinnosť zriadenia trvalého vzdialeného elektronického prístupu k videozáznamu uloženému lokálne na serveri stanice technickej kontroly uviesť v samostatnom písmene namiesto súčasného znenia v jednom písmene, kde je to komplexne upravené spolu s celým monitorovacím záznamovým zariadením.
* Zaviesť možnosť liberácie pri ukladaní pokút oprávneným osobám.
* Zrušenie osvedčenia o kontrole technického stavu časť A – technická kontrola, kontrolnej nálepky technickej kontroly, osvedčenia o kontrole technického stavu časť B – emisná kontrola a kontrolnej nálepky emisnej kontroly.
1. S-EKA
* Zrušenie obmedzenia platnosti poverenia technickej služby.